Up-585/02
Datum: 2002-11-04T00:00:00.000+01:00
ecli: ECLI:SI:USRS:2002:Up.585.02
vrsta: posamični akt
zadeva: ustavna pritožba
objavljeno: Neobjavljeno | 04.11.2002
dokument: US21831
akt: Ustavna pritožba A. A. zoper sklep Vrhovnega sodišča št. I Up 288/2002-2 z dne 28. 6. 2002
resitev: nesprejem ustavne pritožbe
izrek: Ustavna pritožba A. A. zoper sklep Vrhovnega sodišča št. I Up 288/2002-2 z dne 28. 6. 2002 se ne sprejme.
stavek: Dejstvo, da pritožnik v postopku ni uspel ne pomeni kršitve temeljnih pravic in svoboščin.
odlocitev: sklep
geslo: Nesprejem ustavne pritožbe, ker očitno ne gre za kršitev ustavnih pravic in temeljnih svoboščin.

Načelo enakosti pred zakonom.

Enako varstvo pravic.

Pravica do sodnega varstva.

Pravica do pravnega sredstva.

Varstvo osebnih podatkov.
podlaga: Ustava (URS), 14., 22., 23., 25., 38.

Zakon o Ustavnem sodišču (ZUstS), 1. al. 2. odst. 55. čl.
datum_vloge: 2002-09-29T22:00:00.000Z
datum_odlocitve: 2002-11-03T23:00:00.000Z

# Up-585/02 - 4

19. 11. 2002

SKLEP

Ustavno sodišče je v postopku za preizkus ustavne pritožbe A. A. iz Ž. na seji senata dne 4. novembra 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper sklep Vrhovnega sodišča št. I Up 288/2002-2 z dne 28. 6. 2002 se ne sprejme.**

## OBRAZLOŽITEV

### A.

Iz predloženih listin izhaja, da je bil postopek v predmetni zadevi začet z odmerno odločbo o posebnem prispevku za popotresno obnovo in spodbujanje razvoja Posočja, s katero je bilo pritožnici naloženo plačilo 5902 SIT. Pritožnica je v postopku vlagala pravna sredstva; tako se je pritožila tudi zoper sodbo Upravnega sodišča št. U 1105/99-11 z dne 4. 10. 2001, vendar prepozno. Zato je bila ta pritožba s sklepom Upravnega sodišča št. U 1105/99-14 z dne 6. 11. 2001 zavržena. Ker pa je Vrhovno sodišče pritožbo zoper ta sklep zavrnilo in sklep Upravnega sodišča potrdilo, pritožnica vlaga ustavno pritožbo. V njej zatrjuje kršitev pravic do enakosti, do enakega varstva pravic, do sodnega varstva, do pravnega sredstva in do varstva osebnih podatkov (14., 22., 23., 25. in 38. člen Ustave).

Pritožnica hkrati predlaga še oceno ustavnosti zakonov, na podlagi katerih je bila izdana zgoraj navedena odmerna odločba, ker naj bi davčne zavezance, z vidika obveznih prispevkov za socialno varnost, različno obravnavali.

### B.

Predmet preizkusa te ustavne pritožbe je sodba Vrhovnega sodišča in sicer z vidika tistih morebitnih kršitev človekovih pravic oziroma temeljnih svoboščin, ki bi lahko nastale pri odločanju Vrhovnega sodišča o pritožbi zoper zavrženje sklepa o pritožbi. Glede na to pritožničine navedbe o neustavnosti zakonov, na podlagi katerih je bila izdana odmerna odločba, v tem postopku niso relevantne.

Pritožnica kršitve človekovih pravic oziroma temeljnih svoboščin le pavšalno zatrjuje. Pri tem tako npr. ne izkaže, da bi Vrhovno sodišče v njenem primeru odločilo drugače, kot sicer. Zato je njeno zatrjevanje kršitve pravice do enakosti pred zakonom (drugi odstavek 14. člena Ustave), ki se na področju sodnih postopkov odraža kot pravica do enakega varstva pravic iz 22. člena Ustave, neutemeljeno.

Prav tako pritožnica ni izkazala kršitev 23. člena Ustave, po katerem ima vsakdo pravico, da o njegovih pravicah in dolžnostih ter o obtožbah proti njemu brez nepotrebnega odlašanja odloča neodvisno, nepristransko in z zakonom ustanovljeno sodišče oziroma mu lahko sodi samo sodnik, ki je izbran po pravilih, vnaprej določenih z zakonom in s sodnim redom, ne kršitev 25. člena Ustave, po katerem ima vsakdo pravico do pravnega sredstva, in ne kršitev 38. člena Ustave, ki zagotavlja varstvo osebnih podatkov.

### C.

Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata

Milojka Modrijan